秋色
作者：呂南公
朝代：宋

paragraphs: 秋色今又動，凄然悟衰殘。
筠床讀書軒，一卧八九歎。
少壯非所惜，塵勞苦間關。
端爲智慮傾，得此悄悄顔。
筋骨衆疾劫，肺肝百憂攢。
還當節律遷，刺促驚痟酸。
夜眠却明燭，曉脾拒堅餐。
從文未終篇，腰脊益痹頑。
太息造物宰，勞余豈其偏。
寧分無窮悲，直窘有限年。
想彼向榮木，蕭森望雲端。
雖無癭蠹虧，久竟歸朽乾。
萬化有盡極，一身何足安。
方當委順之，不必專憒煩。
起坐仰星斗，環行繞簷欄。
西風穿我懷，肅若臨矛干。
世故屬無謂，悠悠諒何言。
唯應就枕時，曠蕩如山樊。